Pentagon rahbari Ukrainada bo’ldi
Tramp ma’muriyati mamlakat sharqida bo’lginchilar bilan jang qilayotgan Ukraina armiyasini qurol bilan ta’minlash ustida o’ylanmoqda. Rossiya harbiy harakatlarini kuchaytiradimi?
AQSh Mudofaa vaziri Jim Mattis Ukrainada bo’lib, Prezident Petro Poroshenko va Mudofaa vaziri Stepan Poltorak bilan uchrashdi. Ukrainaning Rossiya bilan mojarosida Kiyev tarafini olgan Qo’shma Shtatlar bu mamlakatga yuzlab million dollarlik yordam ko’rsatgan. Biroq Ukraina shu paytgacha Amerikadan qurol olmagan edi. Tramp ma’muriyati mamlakat sharqida bo’lginchilar bilan jang qilayotgan Ukraina armiyasini qurol bilan ta’minlash ustida o’ylanmoqda. “Bu yerdagi vaziyat bilan tanishib, Vashingtonga qaytgach davlat kotibi va prezidentga o’z tavsiyalarimni beraman”, - dedi Mattis. AQSh Rossiyani Donbassda bo’lginchilarni askar va qurol bilan ta’minlayotganlikda ayblab keladi, Moskva bu da’volarni rad etmoqda. “Biz Qrimning Rossiyaga qo’shib olinganini tan olmaymiz. Rossiyaning inkorlariga qaramay, u xalqaro chegaralarni kuch bilan o’zgartirishga harakat qilayotganini bilamiz”, - dedi Amerika mudofaa vaziri. Boshqalar nazarida, Qo’shma Shtatlar Ukrainaga qurol uzatsa, Rossiya harbiy harakatlarini kuchaytirib, mojaro qonliroq tus olishi mumkin. “Bunday siyosat teskari natija berishini Prezident Obama anglab yetgan edi. Prezident Tramp vaziyatni qanday baholashini hozircha bilmaymiz”, - deydi vashingtonlik tahlilchi Maykl Oxanlon. O’quv yili boshlanar ekan, Ukraina armiyasi va bo’lginchilar sulhga kelishib oldi. Oxanlonning aytishicha, bu ruslar uchun taktik tanaffus bo’lishi ham mumkin. “Sulh ko’pga yetishiga ishonmayman. Rossiya vaziyat barqarorlashganini ko’rsatib, Ukrainaga qurol berish bilan ahvol yomonlashishi mumkinligiga ishora qilmoqchi bo’layotgandir”, - deydi Brukingz instituti tahlilchisi.